Document ID: 31992L0104

ΟΔΗΓΙΑ 92/104/ ΕΟΚ ΤΟΥ ΣΥΜΒΟΥΛΙΟΥ της 3ης Δεκεμβρίου 1992 περί των ελαχίστων προδιαγραφών της για τη βελτίωση της προστασίας της ασφάλειας και της υγείας των εργαζομένων στις υπαίθριες ή υπόγειες εξορυκτικές βιομηχανίες (δωδέκατη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 118 Α,
την πρόταση της Επιτροπής (1), που υποβλήθηκε μετά από διαβούλευση με το μόνιμο όργανο για την ασφάλεια και την υγιεινή στα ανθρακωρυχεία και στις υπόλοιπες εξορυκτικές βιομηχανίες,
Σε συνεργασία με το Ευρωπαϊκό Κοινοβούλιο (2),
Έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι στο άρθρο 118 Α της συνθήκης προβλέπεται ότι το Συμβούλιο θεσπίζει, με οδηγίες, τις ελάχιστες προδιαγραφές για την προώθηση της βελτίωσης, ιδίως του χώρου της εργασίας, με στόχο την εξασφάλιση υψηλότερου επίπεδου προστασίας της ασφάλειας και της υγείας των εργαζομένων 7
ότι, σύμφωνα με το εν λόγω άρθρο, στις οδηγίες αυτές αποφεύγεται η επιβολή διοικητικών, οικονομικών και νομικών εξαναγκασμών οι οποίοι θα εμπόδιζαν τη δημιουργία και την ανάπτυξη μικρομεσαίων επιχειρήσεων 7
ότι η βελτίωση της ασφάλειας, της υγιεινής και της υγείας των εργαζομένων κατά την εργασία αντιπροσωπεύει ένα στόχο που δεν θα πρέπει να εξαρτάται από καθαρά οικονομικές εκτιμήσεις 7
ότι η οδηγία 89/654/ΕΟΚ του Συμβουλίου της 30ής Νοεμβρίου 1989 σχετικά με τις ελάχιστες προδιαγραφές ασφάλειας και υγείας στους χώρους εργασίας (Πρώτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (4), δεν εφαρμόζεται στις εξορυκτικές βιομηχανίες 7
ότι η τήρηση των ελάχιστων προδιαγραφών που αποβλέπουν στη διασφάλιση υψηλότερου επιπέδου ασφαλείας και υγείας για τις υπαίθριες ή υπόγειες εξορυκτικές βιομηχανίες αποτελεί επιτακτική προϋπόθεση για την εξασφάλιση της ασφάλειας και της υγείας των εργαζομένων 7
ότι οι υπαίθριες ή υπόγειες εξορυκτικές βιομηχανίες αποτελούν τομέα δραστηριοτήτων όπου οι εργαζόμενοι είναι δυνατόν να εκτίθενται σε εξαιρετικά υψηλούς κινδύνους 7
ότι η παρούσα οδηγία είναι ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (5) 7 ότι, ως εκ τούτου, οι διατάξεις της εν λόγω οδηγίας εφαρμόζονται πλήρως στον τομέα των υπαίθριων ή υπόγειων εξορυκτικών βιομηχανιών, με την επιφύλαξη πλέον περιοριστικών και/ή ειδικότερων διατάξεων που περιέχονται στην παρούσα οδηγία 7
ότι οι βοηθητικές εγκαταστάσεις επιφανείας των υπαίθριων ή υπόγειων εξορυκτικών βιομηχανιών, οι οποίες δεν είναι αναγκαίες για τις υπαίθριες ή υπόγειες εξορυκτικές βιομηχανίες, όπως ορίζονται στο άρθρο 2 στοιχείο α) της παρούσας οδηγίας, υπόκεινται στις διατάξεις της οδηγίας 89/654/ΕΟΚ 7
ότι, στις 3 Νοεμβρίου 1992, το Συμβούλιο εξέδωσε την οδηγία 92/91/ΕΟΚ περί των ελάχιστων προδιαγραφών για τη βελτίωση της προστασίας της ασφάλειας και της υγείας των εργαζομένων στις εξορυκτικές διά γεωτρήσεων βιομηχανίες (ενδέκατη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (6) 7
ότι η παρούσα οδηγία αποτελεί συγκεκριμένο στοιχείο στα πλαίσια της υλοποίησης της κοινωνικής διάστασης της εσωτερικής αγοράς,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
ΤΜΗΜΑ Ι
ΓΕΝΙΚΕΣ ΔΙΑΤΑΞΕΙΣ
Άρθρο 1
Αντικείμενο
1. Η παρούσα οδηγία, η οποία είναι η δωδεκάτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ, ορίζει τις ελάχιστες προδιαγραφές για την προστασία της ασφάλειας και της υγείας των εργαζομένων στις υπαίθριες ή υπόγειες εξορυκτικές βιομηχανίες που ορίζονται στο άρθρο 2 στοιχείο α).
2. Οι διατάξεις της οδηγίας 89/391/ΕΟΚ εφαρμόζονται πλήρως στον τομέα που αναφέρεται στην παράγραφο 1, με την επιφύλαξη πλέον περιοριστικών και/ή ειδικότερων διατάξεων που περιέχονται στην παρούσα οδηγία.
Άρθρο 2
Ορισμοί
Για τους σκοπούς της παρούσας οδηγίας νοούνται ως:
α) υπαίθριες ή υπόγειες εξορυκτικές βιομηχανίες, όλες οι βιομηχανίες οι οποίες:
- εξορύσσουν υπό την αυστηρή έννοια του όρου ορυκτές ύλες στην επιφάνεια ή υπογείως, και/ή
- προβαίνουν στην αναζήτηση κοιτασμάτων με σκοπό την εξόρυξη αυτή, και/ή
- προετοιμάζουν τις εξορυχθείσες ύλες για την πώληση, με εξαίρεση τις δραστηριότητες μεταποίησης των εξορυχθεισών υλών,
εκτός από τις εξορυκτικές δια γεωτρήσεων βιομηχανίες που ορίζονται στο άρθρο 2 στοιχείο α) της οδηγίας 92/91/ΕΟΚ 7
β) χώροι εργασίας, το σύνολο των χώρων που προορίζονται για την εγκατάσταση θέσεων εργασίας, που περιλαμβάνουν τις δραστηριότητες καθώς και τις εγκαταστάσεις που συνδέονται άμεσα ή έμμεσα με τις υπαίθριες ή υπόγειες εξορυκτικές βιομηχανίες, συμπεριλαμβανομένων των χώρων απόθεσης των εκβολάδων και άλλων χώρων αποθήκευσης και, ενδεχομένως, των καταλυμάτων, στους οποίους έχουν πρόσβαση οι εργαζόμενοι στο πλαίσιο της εργασίας τους.
ΤΜΗΜΑ ΙΙ
ΥΠΟΧΡΕΩΣΕΙΣ ΤΟΥ ΕΡΓΟΔΟΤΗ
Άρθρο 3
Γενικές υποχρεώσεις
1. Για τη διαφύλαξη της ασφάλειας και της υγείας των εργαζομένων, ο εργοδότης λαμβάνει τα αναγκαία μέτρα ώστε:
α) οι χώροι εργασίας να σχεδιάζονται, να κατασκευάζονται, να εξοπλίζονται, να τίθεται σε χρήση, να λειτουργούν και να συντηρούνται κατά τέτοιο τρόπο ώστε οι εργαζόμενοι να μπορούν να εκτελούν τις εργασίες που τους ανατίθενται χωρίς κίνδυνο για την ασφάλεια ή/και την υγεία των ίδιων ή/και των άλλων εργαζομένων 7
β) η λειτουργία των επανδρωμένων χώρων εργασίας να γίνεται υπό την επίβλεψη υπευθύνου προσώπου 7
γ) οι εργασίες που συνεπάγονται ιδιαίτερους κινδύνους να ανατίθενται μόνο σε εκπαιδευμένο προσωπικό και να εκτελούνται σύμφωνα με τις οδηγίες που έχουν δοθεί 7
δ) όλες οι οδηγίες ασφάλειας να είναι καταληπτές από όλους τους εργαζομένους τους οποίους αφορούν 7
ε) να υπάρχουν οι κατάλληλες εγκαταστάσεις για παροχή πρώτων βοηθειών 7
στ) οι απαιτούμενες ασκήσεις ασφάλειας να εκτελούνται σε τακτά χρονικά διαστήματα.
2. Ο εργοδότης φροντίζει για τη σύνταξη και την ενημέρωση εγγράφου σχετικά με την ασφάλεια και την υγεία, στο εξής καλούμενο «έγγραφο ασφάλειας και υγείας», το οποίο καλύπτει τις σχετικές απαιτήσεις των άρθρων 6, 9 και 10 της οδηγίας 89/391/ΕΟΚ.
Το έγγραφο ασφαλείας και υγείας μεταξύ άλλων αποδεικνύει:
- ότι οι κίνδυνοι στους οποίους εκτίθενται οι εργαζόμενοι στο χώρο εργασίας έχουν επισημανθεί και εκτιμηθεί,
- ότι θα ληφθούν τα δέοντα μέτρα για την επίτευξη των στόχων της παρούσας οδηγίας,
- ότι ο σχεδιασμός, η χρησιμοποίηση και η συντήρηση του χώρου εργασίας και των εξοπλισμών είναι ασφαλείς.
Το έγγραφο ασφάλειας και υγείας πρέπει να συντάσσεται πριν αρχίσει η εργασία και να αναθεωρείται όταν στο χώρο εργασίας επέρχονται αλλαγές, επεκτάσεις ή σημαντικές μετατροπές.
3. Όταν εργαζόμενοι διαφόρων επιχειρήσεων ευρίσκονται στον ίδιο χώρο εργασίας, κάθε εργοδότης είναι υπεύθυνος για όλα τα θέματα που υπάγονται στον έλεγχό του.
Ο εργοδότης ο οποίος, κατά τις εθνικές νομοθεσίες ή/και πρακτικές, έχει την ευθύνη για αυτό τον χώρο εργασίας, συντονίζει τη θέση σε εφαρμογή όλων των μέτρων ασφαλείας και υγείας των εργαζομένων και διευκρινίζει, στο έγγραφο ασφάλειας και υγείας, το σκοπό, τα μέτρα και τις λεπτομέρειες εφαρμογής του συντονισμού αυτού.
Ο συντονισμός δεν θίγει την ευθύνη των μεμονωμένων εργοδοτών που προβλέπεται από την οδηγία 89/391/ΕΟΚ.
4. Για κάθε σοβαρό ή/και θανατηφόρο εργατικό ατύχημα, καθώς και για κάθε κατάσταση σοβαρού κινδύνου, ο εργοδότης υποβάλλει το συντομότερο δυνατόν έκθεση στις αρμόδιες αρχές.
Άρθρο 4
Προστασία από πυρκαϊά, έκρηξη και επιβλαβή ατμόσφαιρα
Ο εργοδότης λαμβάνει τα κατάλληλα μέτρα και προφυλάξεις ανάλογα με το είδος της εγκατάστασης προκειμένου:
- να αποφεύγεται, να ανιχνεύεται και να καταπολεμάται η εκδήλωση και εξάπλωση πυρκαϊών και εκρήξεων και
- να εμποδίζεται η δημιουργία εκρηκτικής ατμόσφαιρας ή/και ατμόσφαιρας επιβλαβούς για την υγεία.
Άρθρο 5
Μέσα εκκένωσης και διάσωσης
Ο εργοδότης μεριμνά για την ύπαρξη και τη συντήρηση κατάλληλων μέσων εκκένωσης και διάσωσης, έτσι ώστε, σε περίπτωση κινδύνου, οι εργαζόμενοι να μπορούν να εκκενώσουν τους χώρους εργασίας κατά τρόπο άνετο, ταχύ και απολύτως ασφαλή.
Άρθρο 6
Συστήματα επικοινωνίας, προειδοποίησης και συναγερμού
Ο εργοδότης λαμβάνει τα αναγκαία μέτρα προκειμένου να προμηθεύσει τα συστήματα συναγερμού και άλλα απαραίτητα μέσα επικοινωνίας που επιτρέπουν, όταν χρειαστεί, την άμεση έναρξη των επιχειρήσεων αμέσου βοήθειας, εκκένωσης και διάσωσης.
Άρθρο 7
Ενημέρωση των εργαζομένων
1. Με την επιφύλαξη του άρθρου 10 της οδηγίας 89/391/ΕΟΚ, οι εργαζόμενοι ή/και οι εκπρόσωποί τους ενημερώνονται για όλα τα μέτρα που πρέπει να λαμβάνονται όσον αφορά την ασφάλεια και την υγεία στο χώρο εργασίας, και ειδικότερα για τα μέτρα σχετικά με την εφαρμογή των άρθρων 3 έως 6.
2. Οι πληροφορίες πρέπει να είναι κατανοητές από τους εργαζομένους τους οποίους αφορούν.
Άρθρο 8
Επίβλεψη της υγείας
1. Προς εξασφάλιση της κατάλληλης επίβλεψης της υγείας των εργαζομένων σε συνάρτηση με τους κινδύνους όσον αφορά την ασφάλεια και την υγεία τους κατά την εργασία, καθορίζονται μέτρα σύμφωνα με τις εθνικές νομοθεσίες ή/και πρακτικές.
2. Τα μέτρα που αναφέρονται στην παράγραφο 1 είναι τέτοια ώστε κάθε εργαζόμενος να δικαιούται ή να υποχρεούται να υποβληθεί σε έλεγχο της υγείας του, αρχικώς μεν πριν αναλάβει καθήκοντα σχετιζόμενα με τις δραστηριότητες του άρθρου 2, στη συνέχεια δε σε τακτά χρονικά διαστήματα.
3. Η επίβλεψη της υγείας είναι δυνατόν να αποτελεί μέρος ενός εθνικού συστήματος υγείας.
Άρθρο 9
Διαβουλεύσεις και συμμετοχή των εργαζομένων
Οι διαβουλεύσεις και η συμμετοχή των εργαζομένων ή/και των εκπροσώπων τους γίνονται, σύμφωνα με το άρθρο 11 της οδηγίας 89/391/ΕΟΚ, αναφορικά με τους τομείς που καλύπτει η παρούσα οδηγία.
Άρθρο 10
Ελάχιστες προδιαγραφές ασφάλειας και υγείας
1. Οι χώροι εργασίας οι οποίοι χρησιμοποιούνται για πρώτη φορά μετά την ημερομηνία θέσης σε εφαρμογή της παρούσας οδηγίας που αναφέρεται στο άρθρο 13 παράγραφος 1 πρέπει να πληρούν τις ελάχιστες προδιαγραφές ασφάλειας και υγείας του παραρτήματος.
2. Οι χώροι εργασίας που χρησιμοποιούνται ήδη πριν από την ημερομηνία θέσης σε εφαρμογή της παρούσας οδηγίας που αναφέρεται στο άρθρο 13 παράγραφος 1, πρέπει να πληρούν τις ελάχιστες προδιαγραφές ασφάλειας και υγείας του παραρτήματος, το συντομότερο δυνατό και το αργότερο εννέα έτη μετά την ημερομηνία αυτή.
3. Όταν, μετά την ημερομηνία θέσης σε εφαρμογή της παρούσας οδηγίας που αναφέρεται στο άρθρο 13 παράγραφος 1, στο χώρο εργασίας επέρχονται αλλαγές, επεκτάσεις ή/και μετατροπές, ο εργοδότης λαμβάνει τα αναγκαία μέτρα ώστε οι αλλαγές, επεκτάσεις ή/και μετατροπές αυτές να είναι σύμφωνες με τις αντίστοιχες ελάχιστες προδιαγραφές του παραρτήματος.
ΤΜΗΜΑ ΙΙΙ
ΑΛΛΕΣ ΔΙΑΤΑΞΕΙΣ
Άρθρο 11
Προσαρμογή των παραρτημάτων
Οι αυστηρά τεχνικές προσαρμογές του παραρτήματος σε συνάρτηση με:
- την έκδοση οδηγιών σε θέματα τεχνικής εναρμόνισης και τυποποίησης όσον αφορά τις υπαίθριες ή υπόγειες εξορυκτικές βιομηχανίες
ή/και
- την τεχνική πρόοδο, την εξέλιξη των διεθνών ρυθμίσεων ή προδιαγραφών ή τις γνώσεις σχετικά με τις υπαίθριες ή υπόγειες εξορυκτικές βιομηχανίες,
εκδίδονται με τη διαδικασία του άρθρου 17 της οδηγίας 89/391/ΕΟΚ.
Άρθρο 12
Εξορυκτικές βιομηχανίες με βυθοκόρηση
Τα κράτη μέλη έχουν τη δυνατότητα να μην εφαρμόζουν την παρούσα οδηγία τις βιομηχανίες εξόρυξης με βυθοκόρηση εφόσον εξασφαλίζουν προστασία των εργαζομένων στις εν λόγω βιομηχανίες σύμφωνη με τις γενικές αρχές της προστασίας της ασφάλειας και της υγείας των εργαζομένων, που περιέχονται στην παρούσα οδηγία, λαμβανομένων υπόψη των ειδικών κινδύνων που παρουσιάζουν οι βιομηχανίες εξόρυξης με βυθοκόρηση.
Άρθρο 13
Τελικές διατάξεις
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, για να συμμορφωθούν με την παρούσα οδηγία το αργότερο 24 μήνες μετά την έκδοσή της. Ενημερώνουν αμέσως την Επιτροπή σχετικά.
2. Οι διατάξεις που αναφέρονται στην παράγραφο 1, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή εκδίδονται από τα κράτη μέλη.
3. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που έχουν ήδη θεσπίσει ή θεσπίζουν στον τομέα που διέπεται από την παρούσα οδηγία.
4. Ανά πενταετία, τα κράτη μέλη υποβάλλουν στην Επιτροπή έκθεση σχετικά με την πρακτική εφαρμογή των διατάξεων της παρούσας οδηγίας, αναφέροντας τις απόψεις των κοινωνικών εταίρων.
Η Επιτροπή ενημερώνει σχετικά το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή, το μόνιμο όργανο για την ασφάλεια και υγιεινή στα ανθρακωρυχεία και στις υπόλοιπες εξορυκτικές βιομηχανίες καθώς και τη συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας.
Άρθρο 14
Η παρούσα οδηγία απευθύνεται στα κράτη μέλη.
Βρυξέλλες, 3 Δεκεμβρίου 1992.

Labels: 9
14
20